Liek sa používa u dospelých na liečbu: periférnej a centrálnej neuropatickej bolesti, epilepsie (parciálne záchvaty so sekundárnou generalizáciou alebo bez nej), generalizovanej úzkostnej poruchy (GAD = Generalised Anxiety Disorder). Viac na adc.sk Použitie: Dávkovanie a dávkovacie schémy Rozsah dávkovania je 150 – 600 mg denne, podáva sa rozdelene v 2 alebo 3 dávkach. Neuropatická bolesť: Liečbu možno začať dávkou 150 mg denne, ktorá sa podáva rozdelená v 2 alebo 3 dávkach. Dávku možno zvýšiť po 3 – 7-dňovom intervale na 300 mg denne a ak je to potrebné, až na maximálnu dávku 600 mg denne po ďalšom 7-dňovom intervale. Epilepsia: Liečbu možno začať dávkou 150 mg denne, ktorá sa podáva rozdelená v 2 alebo 3 dávkach. Dávku možno zvýšiť po 1 týždni na 300 mg denne. Maximálnu dennú dávku 600 mg možno dosiahnuť po ďalšom týždni. Liek sa nemá užívať samostatne, ale musí sa vždy používať v kombinácii s liečbou s inými antiepileptikami. Generalizovaná úzkostná porucha: Potreba liečby sa musí pravidelne opakovane posúdiť. Liečbu pregabalínom možno začať dávkou 150 mg denne. Dávku možno zvýšiť po 1 týždni na 300 mg denne. Po ďalšom týždni možno dávku zvýšiť na 450 mg denne. Maximálnu dennú dávku 600 mg možno dosiahnuť po ďalšom týždni. Prerušenie liečby: Odporúča sa vysadzovať liek postupne počas minimálne 1 týždňa bez ohľadu na indikáciu. Pacienti s poruchou funkcie obličiek: U pacientov s poruchou funkcie obličiek musí byť zníženie dávok stanovené individuálne podľa klírensu kreatinínu, viď Tabuľka 1 v SPC, časť 4.2. U pacientov podstupujúcich hemodialýzu je potrebné dennú dávku upraviť podľa renálnych funkcií. Staršie osoby (vo veku nad 65 rokov): Pacienti môžu vyžadovať zníženie dávky pregabalínu z dôvodu zníženej renálnej funkcie (pozri pacienti s poruchou funkcie obličiek). Spôsob použitia Kapsuly sa môžu užívať s jedlom alebo bez jedla. Užívajú sa vcelku a zapijú sa vodou. Liek sa užíva pravidelne každý deň vždy v rovnakom čase. Upozornenie Liek sa má užívať počas tehotenstva iba v nevyhnutných prípadoch (ak prínos pre matku jednoznačne preváži potenciálne riziko pre plod). Ženy vo fertilnom veku musia používať účinnú antikoncepciu. Ak je liečba nutná, je potrebné ukončiť dojčenie. Bezpečnosť a účinnosť lieku sa u detí mladších ako 12 rokov a u dospievajúcich (vo veku 12 – 17 rokov) nestanovovala. Liek sa musí používať so zvýšenou opatrnosťou u starších pacientov. U pacientov s poruchou funkcie obličiek sa odporúča podávať liek s opatrnosťou. Liek môže mať malý alebo mierny vplyv na schopnosť viesť vozidlá a obsluhovať stroje. Odporúča sa nepiť alkohol. Ďalšie osobitné upozornenia sú uvedené v SPC (časť 4.4).